sagorsarker/bangla-wikipedia huggingface dataset:
এসানে স্টুডিওজ

এসানে স্টুডিওজ বা দ্য এসানে ফিল্ম ম্যানুফ্যাকচারিং কোম্পানি ছিল একটি মার্কিন চলচ্চিত্র স্টুডিও। এটি ১৯০৭ সালে শিকাগোতে প্রতিষ্ঠিত হয় এবং পরবর্তীতে ক্যালিফোর্নিয়ার নাইলসেও একটি শাখা স্থাপিত হয়। স্টুডিওটি ১৯১৫ সালে চার্লি চ্যাপলিনের নির্মিত হাস্যরসাত্মক চলচ্চিত্রের জন্য প্রসিদ্ধি লাভ করে। ১৯২০ এর দশকে এটি অন্যান্য স্টুডিওর সাথে অন্তর্ভুক্ত হতে থাকে এবং সর্বশেষ ওয়ার্নার ব্রাদার্সের সাথে পূর্ণাঙ্গভাবে যুক্ত হয়।
জর্জ কে. স্পুর ও গিলবার্ট এম. অ্যান্ডারসন ১৯০৭ সালে পিয়ারলেস ফিল্ম ম্যানুফ্যাকচারিং কোম্পানি নামে এই স্টুডিওটি প্রতিষ্ঠা করে। ১৯০৭ সালের ১০ই আগস্ট নামটি পরিবর্তন করে এসানে ("এস অ্যান্ড এ") রাখা হয়।
প্রতিষ্ঠাকালে স্টুডিওটি ৪৯৬ ওয়েলস স্ট্রিটে অবস্থিত ছিল, যা বর্তমানে ১৩০০ এন. ওয়েলস। এসানে থেকে নির্মিত প্রথম চলচ্চিত্র হল "অ্যান অফুল স্কেট, অর দ্য হোবো অন রোলারস"। ১৯০৭ সালের জুলাই মাসে মুক্তি পাওয়া এই চলচ্চিত্রে অভিনয় করেন বেন টার্পিন। এই চলচ্চিত্রের নির্মাণ ব্যয় ছিল মাত্র দুশ মার্কিন ডলার এবং মুক্তির পর কয়েক হাজার মার্কিন ডলার আয় করে। স্টুডিওটি উন্নতি করতে থাকে এবং ১৯০৮ সালে শিকাগোর আপটাউনের ১৩৩৩-৪৫ ডব্লিউ. আর্গাইল স্টিটে নতুন শাখা চালু করে।
এসানে স্টুডিও থেকে নির্মিত নির্বাক চলচ্চিত্রের তারকারা হলেন জর্জ পেরিওলাট, বেন টার্পিন, ওয়ালেস বিরি, থমাস মেইঘান, কলিন মুর, ফ্রান্সিস এক্স. বুশম্যান, গ্লোরিয়া সোয়ানসন, অ্যান লিটল, হেলেন ডানবার, লেস্টার কুনেও, ফ্লোরেন্স ওবের্লি, লুইস স্টোন, ভার্জিনিয়া ভাল্লি, এডওয়ার্ড আরনল্ড, এডমন্ড কব, ও রড লা রক। এই প্রতিষ্ঠানের প্রধান কলাকুশলী ছিলেন সহ-মালিক গিলবার্ট এম. অ্যান্ডারসন এবং অভিনেতা ও পরিচালক চার্লি চ্যাপলিন। এসানে স্টুডিওজ অ্যালান ডোয়ানকে চিত্রনাট্যকার হিসেবে নিয়োগ দেয় এবং তিনি পরিবরতিতে হলিউডের বিখ্যাত পরিচালক হয়ে ওঠেন। লুয়েলা পারসন্সকেও চিত্রনাট্যকার হিসেবে নিয়োগ দেওয়া হয় এবং তিনি পরবর্তীতে হলিউডের গসিপ কলামিস্ট হয়ে ওঠেন। দুই প্রতিষ্ঠাতা জর্জ কে. স্পুর ও গিলবার্ট এম. অ্যান্ডারসন যথাক্রমে ১৯৪৮ ও ১৯৫৮ সালে এসানের অগ্রদূত হিসেবে একাডেমি সম্মানসূচক পুরস্কার লাভ করেন।
জর্জ কে. স্পুর চলচ্চিত্র শিল্পে কাজ চালিয়ে যান এবং ১৯২৩ সালে থ্রিমাত্রিক ব্যবস্থা চালু করেন, কিন্তু তা সফলতার মুখ দেখে নি। পরবর্তীরে ১৯৩০ সালে তিনি ৬৫ মিমি বৃহৎপর্দা ফরম্যাটে স্পুর-বার্গ্রেন ন্যাচারাল ভিশন চালু করেন। তিনি ১৯৫৩ সালে মৃত্যুবরণ করেন। অ্যান্ডারসন স্বাধীন প্রযোজক হিসেবে স্ট্যান লরেল পরিচালিত কয়েকটি নির্বাক হাস্যরসাত্মক চলচ্চিত্রে অর্থায়ন করেন। অ্যান্ডারসন ১৯৭১ সালে লস অ্যাঞ্জেলেসে মৃত্যুবরণ করেন।
শিকাগোতে নির্মিত এসানের বিল্ডিং পরবর্তীতে স্বাধীন প্রযোজক নরম্যান ওয়াইল্ডিং নিয়ে নেয়। ওয়াইল্ডিং এসানের চেয়ে দীর্ঘদিন এর মালিকানা ধরে রাখে। ১৯৭০ এর দশকের শুরুর দিকে শিকাগোর কলাম্বিয়া কলেজকে এই স্টুডিওর একাংশ গ্রহণের প্রস্তাব দেওয়া হয়, কিন্তু নিলামে না ওঠার কারণে তা বাতিল হয়ে যায়। পরে একটি অমুনাফাভোগী টেলিভিশন করপোরেশনকে এই স্টুডিও দেওয়া হয়, যারা এটি বিক্রি করে দেয়। বর্তমানে এসানে স্টুডিওটি সেন্ট অগাস্টিন্‌স কলেজ এবং এর সম্মেলন কক্ষের নাম রাখা হয় "চার্লি চ্যাপলিন অডিটরিয়াম"।
ড্রিমল্যান্ড পার্ক

ড্রিমল্যান্ড ওয়াটার পার্ক সিলেট শহর থেকে মাত্র কিলোমিটার ১৫ দূরে এই থিম পার্কটি সিলেট জকিগঞ্জ রোডে গোলাপগঞ্জ উপজেলার হিলালপুরে অবস্থিত। বিনোদনের জন্য এই পার্কে আছে নানান রাইড এবং আয়োজন।
ড্রিমল্যান্ড সিলেট-জকিগঞ্জ সড়কের ৮ কিলোমিটার সামনে গোলাপগঞ্জ উপজেলার হেলালপুরে অবস্থিত। প্রায় ১০০ একর জমির ওপর প্রতিষ্ঠিত ড্রিমল্যান্ড বিনোদন পার্কটি বাংলাদেশের অন্যতম জনপ্রিয় বিনোদন পার্ক। পার্কটি সোমবার থেকে শনিবার সপ্তাহে ৬ দিন সকাল ১০টা থেকে রাত ৮টা পর্যন্ত খোলা থাকে।
মোঘল ঐতিহ্যে নির্মিত হয়েছে এর প্রবেশদ্বার। বিনোদনের জন্য এই পার্কে আছে ২৫টি রাইড। এতে স্থাপন করা হয়েছে বৃহত্তম ওয়েবপুলসহ আন্তর্জাতিক মানের ৯টি ওয়াটার রাইড। রয়েছে গানের তালে তালে জলরাশির নৃত্য।
পার্ক ড্রীমল্যান্ড ৪০ বিঘা জমি নিয়ে প্রতিষ্ঠিত হয় ১৯ জানুয়ারী ২০০২ সালে। পরবর্তী সময়ে আরো ৬০ বিঘা জমি যুক্ত হয়। সিলেট-গোলাপগঞ্জ সড়কের পাশে গড়ে ওঠা ড্রীমল্যান্ড পার্কে পর্যটকদের জন্য রয়েছে বাম্পার কার, স্কাই ট্রেন, রোলার কোস্টার, মিউজিক্যাল ফাউন্টেইন, জায়ান্ট উটল, প্যারাট্রুপার, মিনি ট্রেন, সুইমিং বোর্ড, ডেঞ্জার হোন্ডার রাইড, নাইনডি মুভিসহ বিভিন্ন ধরনের ভিডিও গেমস।
সপ্তাহের ৭ দিনই এই পার্ক খোলা থাকে। প্রতিদিন সকাল ১১টা থেকে সন্ধ্যা ৮টা পর্যন্ত উন্মুক্ত থাকে। প্রবেশমূল্য ১০০ টাকা।
মিউচুয়াল ফিল্ম

মিউচুয়াল ফিল্ম করপোরেশন ছিল একটি মার্কিন চলচ্চিত্র স্টুডিও। এটি চার্লি চ্যাপলিন নির্মিত কয়েকটি অন্যতম সেরা হাস্যরসাত্মক চলচ্চিত্রের জন্য বিখ্যাত। স্টুডিওটি ১৯১২ সালে প্রতিষ্ঠিত হয়। ফিল্ম বুকিং অফিসেস অব আমেরিকা এর মালিকানা লাভ করে, যা পরবর্তীতে আরকেও পিকচার্স নামে চলচ্চিত্র প্রযোজনা করে।
১৯১২ সালে কয়েকজন মার্কিন ব্যবসায়ী মিউচুয়াল ফিল্ম করপোরেশন প্রতিষ্ঠা করে, যার মধ্যে ছিলেন হ্যারি ই. এইটকেন। এই পরিবেশনা কোম্পানির কয়েকটি সহায়ক প্রযোজনা প্রতিষ্ঠান ছিল। তাদের মধ্যে কিস্টোন স্টুডিওজ হাস্যরসাত্মক চলচ্চিত্র নির্মাণে প্রসিদ্ধ ছিল। ১৯১৬ সালে মিউচুয়াল চার্লি চ্যাপলিনের সাথে চুক্তিবদ্ধ হওয়ার পর আরও পরিচিতি লাভ করে। এই কোম্পানিতে কাজ করাকালীন চ্যাপলিন তার কয়েকটি অন্যতম সেরা হাস্যরসাত্মক চলচ্চিত্র নির্মাণ করেন। চ্যাপলিন মনে করতেন এই কোম্পানিতে কাজ করতে তিনি কম সময় পেতেন। এর ফলে পরবর্তীতে তিনি ফার্স্ট ন্যাশনাল পিকচার্সে যোগ দেন, যাতে অধিক সময় নিয়ে আরও ভাল চলচ্চিত্র নির্মাণে মনোযোগ দিতে পারেন।
ফার্স্ট ন্যাশনাল পিকচার্স

ফার্স্ট ন্যাশনাল পিকচার্স ছিল একটি মার্কিন চলচ্চিত্র প্রযোজনা ও পরিবেশনা কোম্পানি। এটি ১৯১৭ সালে মার্কিন যুক্তরাষ্ট্রের স্বাধীন থিয়েটার মালিকদের দ্বারা "ফার্স্ট ন্যাশনাল এক্‌জিবিটর্স সার্কিট, ইনকরপোরেটেড" নামে প্রতিষ্ঠিত হয় এবং যুক্তরাষ্ট্রের সর্ববৃহৎ থিয়েটার চেইন হয়ে ওঠে। চলচ্চিত্র প্রদর্শন থেকে শুরু করে চলচ্চিত্র পরিবেশনাকারী কোম্পানিটি ১৯১৯ সালে "অ্যাসোসিয়েটেড ফার্স্ট ন্যাশনাল থিয়েটার্স, ইনকরপোরেটেড" এবং "অ্যাসোসিয়েটেড ফার্স্ট ন্যাশনাল পিকচার্স, ইনকরপোরেটেড" নামে পুনরায় একত্র হয়। ১৯২৪ সালে কোম্পানিটিকে "ফার্স্ট ন্যাশনাল পিকচার্স, ইনকরপোরেটেড" নামে চলচ্চিত্র প্রযোজনা কোম্পানি হিসেবে বর্ধিত করা হয় এবং চলচ্চিত্র শিল্পের গুরুত্বপূর্ণ স্টুডিও হয় ওঠে। ১৯২৮ সালের সেপ্টেম্বর মাসে ওয়ার্নার ব্রস. ফার্স্ট ন্যাশনালের নিয়ন্ত্রণ লাভ করে এবং ১৯২৯ সালের ৪ঠা নভেম্বর সম্পূর্ণরূপে অধিগ্রহণ করে। ১৯৩৬ সাল পর্যন্ত ফার্স্ট ন্যাশনাল পিকচার্সের নামে চলচ্চিত্র মুক্তি পায় এবং সে বছর ফার্স্ট ন্যাশনাল পিকচার্স, ইনকরপোরেটেড বিলুপ্ত হয়।
১৯১৭ সালে মার্কিন যুক্তরাষ্ট্রের ২৬টি বৃহত্তর ফার্স্ট রান চলচ্চিত্র চেইন মিলে ফার্স্ট ন্যাশনাল এক্‌জিবিটর্স সার্কিট প্রতিষ্ঠিত হয়। কোম্পানিটি ৬০০ চলচ্চিত্রের নিয়ন্ত্রণ লাভ করে, যার ২০০ এর অধিক চলচ্চিত্র তাদের ফার্স্ট রান হাউজের ছিল।
ফার্স্ট ন্যাশনাল গঠনের চিন্তা করেন থমাস এল ট্যালি। তিনি প্যারামাউন্ট পিকচার্সের অতিরঞ্জিত প্রভাবের প্রতিক্রিয়া হিসেবে ১৯১২ সালে চিন্তা করেন থিয়েটারে সম্মিলিত একটি প্রতিষ্ঠান চলচ্চিত্র ক্রয় করে বা নির্মাণ করে দেশব্যাপী পরিবেশনা করতে পারে। ১৯১৭ সালে ট্যালি ও জেমস ডিক্সন উইলিয়ামস ফার্স্ট ন্যাশনাল এক্‌জিবিটর্স সার্কিট প্রতিষ্ঠা করেন।
ফার্স্ট ন্যাশনাল থেকে মুক্তি পাওয়া প্রথম চলচ্চিত্র হল ১৯১৬ সালের ব্রিটিশ চলচ্চিত্র "দ্য মাদার অব ডার্টমুর"। ১৯১৭ থেকে ১৯১৮ সালে কোম্পানিটি ম্যারি পিকফোর্ড ও চার্লি চ্যাপলিনের সাথে চুক্তি করেন। চ্যাপলিনের সাথে তাদের চুক্তি ছিল চলচ্চিত্রের ইতিহাসে প্রথম মিলিয়ন মার্কিন ডলারের চুক্তি। চ্যাপলিন তাদের সাথে চুক্তিবদ্ধ হওয়ার পর চলচ্চিত্র মুক্তির জন্য নির্দিষ্ট সময়ের পরিবর্তে তার ইচ্ছামত সময় পেতেন। কিন্তু "দ্য কিড" (১৯২১) নির্মাণে তিনি এত সময় নেন যে কোম্পানিটি সময়ের ব্যাপারে অভিযোগ করতে শুরু করে। চ্যাপলিন প্রদর্শকদের স্টুডিওতে আমন্ত্রণ জানান এবং তারা এই কাজ দেশে মুগ্ধ হন, বিশেষ করে শিশুশিল্পী জ্যাকি কুগানের অভিনয় দেখে, এবং তারা ধৈর্য ধরতে রাজি হন। তাদের ধৈর্যের ফলও তারা পান, "দ্য কিড" সমালোচনামূলক ও বক্স অফিসে সাফল্য অর্জন করে।
"দ্য জ্যাজ সিঙ্গার" ও "দ্য সিংগিং ফুল" চলচ্চিত্রের বাণিজ্যিক সাফল্যের ফলে ওয়ার্নার ব্রস. ১৯২৮ সালের সেপ্টেম্বরে ফার্স্ট ন্যাশনাল ক্রয়ের আগ্রহ দেখায়। কোম্পানিটির মোট ৭২,০০০ শেয়ারের মধ্যে ওয়ার্নার ব্রস ৪২,০০০ শেয়ার, ফক্স পিকচার্সের ২১,০০০ শেয়ার এবং জনগণের ১২,০০০ শেয়ার ছিল।
১৯২৯ সালের ৪ঠা নভেম্বর ফক্স ১০ মিলিয়ন মার্কিন ডলারের বিনিময়ে তাদের ফার্স্ট ন্যাশনালের শেয়ার ওয়ার্নাস ব্রসের কাছে বিক্রি করে দেয়। বারব্যাংকে অবস্থিত ফার্স্ট ন্যাশনাল স্টুডিও ওয়ার্নার ব্রস-ফার্স্ট ন্যাশনাল পিকচার্সের কার্যালয় হয়ে ওঠে। ফলে, ফার্স্ট ন্যাশনাল পিকচার্স ওয়ার্নার ব্রসের একটি অংশের পরিবেশনার ট্রেড নাম হয়ে ওঠে। ১৯২৯ সালে ওয়ার্নার ব্রসের ৮৬টি চলচ্চিত্রের ৪৫টি চলচ্চিত্র ফার্স্ট ন্যাশনাল পিকচার্সের নামে মুক্তি দেওয়া হয়। ১৯৩৩ থেকে ১৯৩৪ সালে ওয়ার্নার ব্রসের ৬০টি পূর্ণদৈর্ঘ্য চলচ্চিত্রের অর্ধেক চলচ্চিত্র ফার্স্ট ন্যাশনাল পিকচার্সের নামে মুক্তি দেওয়া হয়।
আহমদ শাহ

সৈয়দ মুহাম্মদ আহমদ শাহ (আরবি: سید محمّد احمد شاہ) একজন সুফি, শিক্ষক, পণ্ডিত এবং শিক্ষাবিদ। তিনি ১৮৫৬ সালে সিরিকোটের শেতালু শরীফে জন্মগ্রহণ করেন। তিনি কাদেরিয়া ত্বরিকার একজন সুফি এবং খাজা আবদুর রহমান চৌহরভীর খলিফা। 
আহমদ শাহ একটি সম্ভ্রান্ত পরিবারে জন্মগ্রহণ করেন। তার পিতা সৈয়দ সদর উদ্দিন শাহ ছিলেন সুপরিচিত পণ্ডিত। তিনি সায়্যিদ এর মাশওয়ানি গোত্রভুক্ত ছিলেন, মাশওয়ানি গেসুদারাজের পুত্র। সৈয়দ মুহাম্মদ গীসুদারাজ প্রথম ও সৈয়দ মুহাম্মদ মাসুদ মাশওয়ানীর মাধ্যমে তার বংশ ৩৯টি ধারায় হজরত মুহাম্মদ (দ.) পর্যন্ত পৌঁছায়। তিনি সৈয়দ মুহাম্মদ তৈয়্যব শাহের পিতা এবং সৈয়দ মুহাম্মদ তাহের শাহ ও পীর সাবির শাহের পিতামহ।
তিনি ১৪ বছরে কুরআনে হাফিজ হন। তিনি কুরআন, ফিকাহ, হাদিস, সুফিবাদ এবং অন্যান্য ইসলামী সাহিত্যের ক্ষেত্রগুলিতে কাজ করেছেন। তিনি দিল্লী, ভারত এবং আফ্রিকা থেকে জ্ঞান অর্জন করেছেন। তিনি ১৮৮০ সালে প্রাতিষ্ঠানিক সনদ "ফাজিল" অর্জন করেন।
তিনি খাজা আবদুর রহমান চৌহরভীর (দারুল উলুম ইসলামিয়া রহমানিয়া হরিপুরের প্রতিষ্ঠাতা ও মাজমুয়ায়ে সালাওয়াতির রাসুল (দ.) গ্রন্থের লেখক) কাছে সিলসিলায়ে আলিয়া কাদেরিয়ায় আনুগত্যের শপথ গ্রহণ করেন এবং তার থেকে খেলাফত প্রাপ্ত হন।
আহমদ শাহ সিরিকোটি প্রাতিষ্ঠানিক পড়ালেখা শেষে তার সহোদরদের সাথে সুদূর দক্ষিণ আফ্রিকাতে ব্যবসায় আত্মনিয়োগ করেন ও প্রতিষ্ঠিত হন। একই সাথে দক্ষিণ আফ্রিকার কেপটাউন, জাঞ্জিবার ও মোমবাসা শহরে সেখানকার জনগণের মাঝে দ্বীনী দাওয়াত পৌঁছান।
তিনি ১৯২০ সালে স্বীয় পীর ও শিক্ষক খাজা আবদুর রহমান চৌহরভীর নির্দেশে ইসলাম প্রচারের উদ্দেশ্য বার্মায় গমন করেন। সেখানে বাঙ্গালী জামে মসজিদের খতিব নিযুক্ত হন। তিনি সেখানে তরিকত ও শরীয়তের প্রচার করতে থাকেন। তিনি দারুল উলুম রহমানিয়া মাদ্রাসা পরিচালনা ও ধর্মীয় কাজের প্রসারের জন্য আনজুমান-এ শুরা-ই-রহমানিয়া (বর্তমান নাম আনজুমান-এ-রহমানিয়া আহমদিয়া সুন্নিয়া ট্রাস্ট) নামে একটি সংগঠন প্রতিষ্ঠা করেন৷ পরবর্তীতে তিনি পূর্ব পাকিস্তানে (বর্তমান বাংলাদেশ) আগমন করেন। সেখানে তার কাছ থেকে মানুষ শরীয়ত ও তরিকতের দীক্ষা গ্রহণ করেন। ইসলামী শিক্ষার জন্য তিনি জামেয়া আহমদিয়া সুন্নিয়া আলিয়া কামিল মাদ্রাসা নামে একটি সুন্নি মাদ্রাসা প্রতিষ্ঠা করেছেন।
তিনি ১৩৮০ হিজরীর ১১ই জিলক্বদ, ২৭ শে এপ্রিল ১৯৬১ সালে সিরিকোটের শেতালু শরীফে মৃত্যুবরণ করেন। তার মাজার সিরিকোটের শেতালু শরীফে অবস্থিত। প্রত্যেক বছর হাজার হাজার মানুষ স্থানটি পরিদর্শনে যান। আরবি মাসের ১১ই জিলক্বদ তার ওরশ পালিত হয়।
লেয়ন গোরেৎস্কা

লেয়ন ক্রিস্টফ গোরেৎস্কা (, ; জন্ম: ৬ ফেব্রুয়ারি ১৯৯৫; লেয়ন গোরেৎস্কা নামে সুপরিচিত) হলেন একজন জার্মান পেশাদার ফুটবল খেলোয়াড়। তিনি বর্তমানে জার্মানির পেশাদার ফুটবল লিগের শীর্ষ স্তর বুন্দেসলিগার ক্লাব বায়ার্ন মিউনিখ এবং জার্মানি জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় অথবা রক্ষণাত্মক মধ্যমাঠের খেলোয়াড় হিসেবে খেলেন।
১৯৯৯ সালে গোরেৎস্কা জার্মান ক্লাব ওয়ের্নার ০৬ ডব্লিউএসভি বোচুমে খেলার মাধ্যমে তার খেলোয়াড়ী জীবন শুরু করেন। ২০০১ সালে তিনি জার্মান ক্লাব ভিএফএল বোচুম-এ চলে আসার আগে ডব্লিউএসভিতে দুই বছর থাকেন।
২০১৪ সালের ৮ই মে গোরেৎস্কা জার্মান জাতীয় দলের বর্তমান ম্যানেজার ইওয়াখিম ল্যোভ-দ্বারা ব্রাজিলে অনুষ্ঠিত ২০১৪ ফিফা বিশ্বকাপ-এর জন্য নির্বাচিত ৩০ সদস্যের প্রাথমিক দলে জায়গা পান। ২০১৪ সালের ১৩ই মে, তিনি পোল্যান্ড জাতীয় ফুটবল দল-এর বিপক্ষে হওয়া ম্যাচে অভিষিক্ত হন, ম্যাচটিতে তার দল ০-০ গোল ব্যবধানে ড্র-করে। জার্মানির পোল্যান্ডের বিপক্ষে হয়ে যাওয়া ম্যাচটি চলাকালে গোরেৎস্কা তার পেশিতে আঘাত পেয়েছিলেন, ম্যাচের পরবর্তীকালে এর কারণে তিনি প্রস্তুতিমূলক প্রশিক্ষণ শিবির এবং ব্রাজিলে অনুষ্ঠিত ২০১৪ ফিফা বিশ্বকাপ-এর জন্য ঘোষিত মূল জার্মানি দল থেকে বাদ পড়েন।
২০১৭ সালে রাশিয়ায় অনুষ্ঠিত হওয়া কনফেডারেশনস-এর জন্য গঠিত জার্মানি দলে ডাক পান। ২০১৭ সালের ২০শে জুন, প্রতিযোগিতাটিতে গ্রুপ বি'তে
জার্মানির প্রথম ম্যাচে তিনি অস্ট্রেলিয়া-এর বিপক্ষে তিনি দলের হয়ে নিজের প্রথম গোলটি করেন, যে ম্যাচটিতে তারা ৩-২ গোলের ব্যবধানে জিতে নেয়।
পরিবহন মাধ্যম

পরিবহন মাধ্যম বলতে যার ভেতর দিয়ে মানুষ ও মালামাল উৎস থেকে গন্তব্যস্থলে পরিবহন করা হয়, তাকে বোঝায়। পরিবহনের বিভিন্ন মাধ্যমগুলি হল বিমান পরিবহন (আকাশের বায়ুমণ্ডলের ভেতর দিয়ে), নৌ-পরিবহন (নদী, হ্রদ, সাগর, খাল, ইত্যাদি জলরাশির উপর দিয়ে) ও স্থল পরিবহন (স্থলভাগের উপর দিয়ে)। নৌ-পরিবহনের মধ্যে অভ্যন্তরীণ নৌ-পরিবহন ও সামুদ্রিক পরিবহন অন্তর্ভুক্ত। স্থল পরিবহনের মধ্যে রেল পরিবহন (রেলপথ দিয়ে), সড়ক পরিবহন (পাকা সড়কপথ দিয়ে) ও দুর্গম সড়ক পরিবহন (কাঁচা রাস্তা দিয়ে) অন্তর্ভুক্ত। অন্যান্য পরিবহন মাধ্যমও আছে, যেমন নলধারা পরিবহন, তারভিত্তিক পরিবহন ও মহাকাশ পরিবহন। মানবচালিত পরিবহন ও প্রাণীচালিত পরিবহনকে স্বতন্ত্র গণ্য করা হয়। সাধারণভাবে পরিবহন হল সেই প্রক্রিয়া যার মাধ্যমে মানুষ, প্রাণী এবং অন্যান্য সামগ্রী কোনও একটি মাধ্যমের ভেতর দিয়ে এক স্থান থেকে আরেক স্থানে বহন করা হয়। এর বিপরীতে পরিবহন কৌশল বলতে প্রদত্ত কোনও পরিবহন মাধ্যমের ভেতর দিয়ে মানুষ ও মালামাল কী যন্ত্রকৌশল তথা বাহন ব্যবহার করে সম্পন্ন করা হয়, তাকে বোঝায়। প্রত্যেক পরিবহন মাধ্যমের জন্য প্রযুক্তিগত সমাধান আছে, যেগুলি মৌলিকভাবে একে অপর থেকে ভিন্ন, এবং কিছু প্রযুক্তির জন্য বিচ্ছিন্ন পরিবেশ প্রয়োজন হয়। প্রত্যেক পরিবহন মাধ্যমের নিজস্ব অবকাঠামো, বাহন, পরিবহন পরিচালনাকারী সংস্থা ও বিবিধ কর্মকাণ্ড বিদ্যমান।
প্রাণী চালিত পরিবহন মুলত মানুষ ও পন্য পরিবহনে ব্যবহৃত হয়। মানুষ কিছু প্রাণীতে সরাসরি, কোনটি পন্য পরিবহনে একক বা দলগতভাবে বাহন চালাতে ব্যবহৃত হয়।
বৎসল শেঠ

বৎসল শেঠ (জন্ম: ৫ অগাস্ট, ১৯৮০) একজন ভারতীয় চলচ্চিত্র ও টেলিভিশন অভিনেতা, মডেল এবং উদ্যোক্তা। তিনি বেশ কিছু ভারতীয় টেলিভিশন শো এবং অনেক বলিউড ছায়াছবিতে অভিনয় করেছেন।
ভাটশাল জন্মগ্রহণ করেন ৫ আগস্ট ১৯৮০ সালে মুম্বাই এ। তার বাবা গুজারাটি। দুই ভাইবোনের মধ্য তিনি জ্যেষ্ঠ।
তিনি উৎপল সাংঘভি স্কুলে অধ্যয়ন করেন, ভিলে পার্লের গোকালিবাই পুনমচাঁদ পীতাম্বর হাই স্কুলে জুনিয়র কলেজ করেন এবং ভিলে পার্লে মিথিবাই কলেজ থেকে গণিতে ডিগ্রি লাভ করেন। তিনি GW-BASIC এবং পাসকেল (প্রোগ্রামিং ভাষা) এ কয়েকটি গেমও লিখেছেন। তিনি একজন সফ্টওয়্যার প্রকৌশলী হওয়ার ইচ্ছা পোষণ করেছিলেন যা পরে "জাস্ট মহব্বতে" প্রথম গুরুত্বপূর্ণ ভূমিকা (জয়ের ভূমিকা) পাওয়ার পরে তিনি বাদ দেন।
শেঠ একজন নিরামিষভোজী। তিনি একজন ফিটনেস উত্সাহী এবং টিটোটালিজম অনুসরণ করেন। তিনি সেলিব্রিটি ক্রিকেট দল মুম্বাই হিরোসের একজন সদস্য। তিনি ব্যাডমিন্টনও খেলেন এবং ইন্ডিয়ান ব্যাডমিন্টন লীগে মুম্বাই ম্যাজিসিয়ানদের সমর্থন করেন।
তিনি বিবাহিত। সাবেক সহ-তারকা ইশিতা দত্তককে নভেম্বর ২৮, ২০১৭ তে বিয়ে করেন।.
"জাস্ট মহব্বতে", শেঠ তার কিশোর বয়সে জয়ের ভূমিকায় অভিনয় করেন। ২০০৩ সালে পরিচালক জুটি আব্বাস-মস্তান তাদের চলচ্চিত্র "" ঘোষণা করেন যেখানে শেঠ রাজ চৌধুরী চরিত্রে অভিনয় করেন। ২০০৭ সালে, শেঠ "নানহে জয়সলমীরে" বিক্রম সিং/ওল্ডার জয়সালমেরের চরিত্রে হাজির হন। এক বছর পর তিনি "হিরোসে" আলী চরিত্রে অভিনয় করেন। একই বছরে তিনি ডিজনির "" একটি ক্যামিওতে হাজির হন। ২০০৯ সালে, তিনি সুভাষ ঘাই প্রযোজিত "পেইং গেস্ট-" এ তারকা-কাস্টের অংশ ছিলেন। ২০১১ সালে, বত্সল "হোস্টেলে" করণের ভূমিকায় অভিনয় করেন। "জয় হো" ছবিতে তার একটি ক্যামিও চরিত্র ছিল। ২০১৪ সালে বৎসল "এক হাসিনা থিতে" শৌর্য গোয়েঙ্কার চরিত্রে টেলিভিশনে ফিরে আসেন। ২০১৭ সালে, তিনি থ্রিলার টিভি সিরিজ হাসিল -এর প্রধান চরিত্রে কবির রাইচাঁদ চরিত্রে অভিনয় করেন।
মাহজাবিন খালেদ

মাহজাবিন খালেদ (জন্ম: ১৬ ডিসেম্বর ১৯৬৬) হলেন বাংলাদেশের একজন রাজনীতিবিদ ও সাবেক সংরক্ষিত নারী আসন-১৮ থেকে নির্বাচিত জাতীয় সংসদ সদস্য।
মাহজাবিন খালেদ ১৬ ডিসেম্বর ১৯৬৬ ঢাকায় জন্মগ্রহণ করেন। তার বাবা ব্রিগেডিয়ার জেনারেল খালেদ মোশাররফ ছিলেন মুক্তিবাহিনীর ২ নম্বর সেক্টরের সেক্টর কমান্ডার এবং 'কে ফোর্স'-এর সর্বাধিনায়ক। পরবর্তীতে বাংলাদেশ সেনাবাহিনীর চিফ অব জেনারেল স্টাফ (সিজিএস)। তার কাকা রাশেদ মোশাররফ সাবেক সংসদ সদস্য ও প্রতিমন্ত্রী ছিলেন।
মাহজাবিন খালেদ হলিক্রস স্কুল ও কলেজ থেকে মাধ্যমিক স্কুল সার্টিফিকেট (এসএসসি) পাস করেন। তিনি লরেটো কলেজ, দার্জিলিংয়ে পড়ালেখা করেন। পরবর্তীতে বিএ (অনার্স) করেন।
বাংলাদেশ আওয়ামী লীগের সদস্য হিসেবে মাহজাবিন খালেদ এখন একজন সংসদ সদস্য। তিনি বিদেশ বিষয়ক সংসদীয় স্থায়ী কমিটির সদস্য। বাংলাদেশের মুক্তিযুদ্ধ ও যুদ্ধাপরাধের প্রসঙ্গে বৈশ্বিক সচেতনতা বাড়াতেও কাজ করছেন মাহজাবিন। জাতিসংঘের সাধারণ পষিদের অধিবেশনে বাংলাদেশি ডেলিগেটদের অংশ হিসেবে চাইল্ড রাইটস ককাস ও জলবায়ু সংসদে ভূমিকা রেখেছেন।
ফক্স ফিল্ম

ফক্স ফিল্ম কর্পোরেশন ছিল একটি মার্কিন চলচ্চিত্র প্রযোজনা কোম্পানি। ১৯১৫ সালের ১লা ফেব্রুয়ারি উইলিয়াম ফক্স এই কোম্পানি প্রতিষ্ঠা করেন। গ্রেটার নিউ ইয়র্ক ফিল্ম রেন্টাল কোম্পানি ও বক্স অফিস অ্যাট্রাকশন ফিল্ম রেন্টাল কোম্পানির করপোরেট সফলতার পর এই কোম্পানি প্রতিষ্ঠিত হয়।
কোম্পানির প্রথম চলচ্চিত্র স্টুডিও নিউ জার্সির ফোর্ট লিতে স্থাপিত হয়। ১৯১৭ সালে উইলিয়াম ফক্স সোল এম. উর্টজেলকে ক্যালিফোর্নিয়ার হলিউডে স্টুডিওটির নতুন অবস্থান দেখতে পাঠান। ১৯২৬ সালের ২৩শে জুলাই কোম্পানিটি চলচ্চিত্রের শব্দগ্রহণের জন্য মুভিটোন সাউন্ড সিস্টেমের পেটেন্ট ক্রয় করে।
১৯২৯ সালের ওয়াল স্ট্রিট ধসের পর, উইলিয়াম ফক্স ১৯৩০ সালে কোম্পানিটির নিয়ন্ত্রণ হারান। নতুন প্রধান সিডনি কেন্টের অধীনে কোম্পানিটি টুয়েন্টিয়েথ সেঞ্চুরি পিকচার্স এবং পরে ১৯৩৫ সালে টুয়েন্টিয়েথ সেঞ্চুরি ফক্সের সাথে যুক্ত হয়।
উইলিয়াম ফক্স ১৯০৪ সালে চলচ্চিত্র শিল্পে প্রবেশ করেন। তিনি ১,৬৬৭ মার্কিন ডলারে ব্রুকলিনের নিকেলডেন প্রেক্ষাগৃহের এক তৃতীয়াংশ শেয়ার ক্রয় করেন। এই প্রেক্ষাগৃহের মুনাফা থেকে তিনি ১৫টি একই ধরনের প্রেক্ষাগৃহে বিনিয়োগ করেন, যার মধ্যে রয়েছে বায়োগ্রাফ, এসানে, কালেম, লুবিন ম্যানুফ্যাকচারিং কোম্পানি, পাথে, সেলিগ পলিস্কোপ কোম্পানি ও ভিটাগ্রাফ স্টুডিওজ। চলচ্চিত্রের পাশাপাশি ভডেভিলে আরও সাফল্যের পর তিনি অব্যবহৃত গেইটি থিয়েটার ক্রয় করেন। এবং নিউ ইয়র্ক সিটির একাডেমি অব মিউজিক ও নিউ জার্সিতে বেশ কয়েকটি প্রেক্ষাগৃহ অধিগ্রহণ করেন।
ফক্স চলচ্চিত্র পরিবেশক হিসেবে গ্রেটার নিউ ইয়র্ক ফিল্ম রেন্টাল কোম্পানি প্রতিষ্ঠার মাধ্যমে চলচ্চিত্র শিল্পে বিনিয়োগ করেন। চলচ্চিত্র স্টুডিওটি চলচ্চিত্র নির্মাণ ও পরিবেশনায় একক আধিপত্যের জন্য ১৯০৮ সালে মোশন পিকচার পেটেন্টস কোম্পানি ও ১৯১০ সালে জেনারেল ফিল্ম কোম্পানি প্রতিষ্ঠা করে।
ফক্স প্রযোজিত বিভিন্ন ধরনের এক ও দুই রিলওয়ালা কয়েকশ স্বল্পদৈর্ঘ্য চলচ্চিত্র নির্মাণ করে। ১৯১৬ সালে শুরুর পর, সানশাইন কমেডি দুই রিল ওয়ালা হাস্যরসাত্মক স্বল্পদৈর্ঘ্য চলচ্চিত্র নির্মাণ করে। লয়েড হ্যামিলটন অভিনীত ১৯১৭ সালের "রোরিং লায়ন্‌স অ্যান্ড ওয়েডিং ব্লিস" দিয়ে তাদের সাফল্য শুরু হয়। সানশাইনের চলচ্চিত্র সবাক চলচ্চিত্র শুরু হওয়ার পর্যন্ত চলতে থাকে। অন্যান্য স্বল্পদৈর্ঘ্য চলচ্চিত্র হল "ইম্পেরিয়াল কমেডিস", "ভ্যান বিবার কমেডিস", "ওহেনরি", "ম্যারিড লাইফ অব হেলেন অ্যান্ড ওয়ারেন", এবং "ফক্স ভ্যারাইটিজ"। ১৯৩০ সালের শুরুর দিকে স্পেনীয় ভাষার চলচ্চিত্রের সাথে যুক্ত হলে তারা আরও কয়েকটি স্বল্পদৈর্ঘ্য চলচ্চিত্র নির্মাণ করে।
ভিটাগ্রাফ স্টুডিওজ

ভিটাগ্রাফ স্টুডিওজ ছিল একটি মার্কিন চলচ্চিত্র স্টুডিও। এটি ভিটাগ্রাফ কোম্পানি অব আমেরিকা নামেও পরিচিত ছিল। জে. স্টুয়ার্ট ব্ল্যাকটন ও আলবার্ট ই. স্মিথ ১৮৯৭ সালে নিউ ইয়র্কের ব্রুকলিনে আমেরিকান ভিটাগ্রাফ কোম্পানি নামে কোম্পানিটি প্রতিষ্ঠা করেন। ১৯০৭ সালের মধ্যে এটি সবচেয়ে প্রখ্যাত মার্কিন চলচ্চিত্র প্রযোজনা কোম্পানি হয়ে ওঠে এবং অনেক বিখ্যাত নির্বাক চলচ্চিত্র নির্মাণ করে। ১৯২৫ সালে ওয়ার্নার ব্রস. এই কোম্পানিটি কিনে নেয়।
১৮৯৬ সালে যখন স্টুয়ার্ট ব্ল্যাকটন নিউ ইয়র্ক ইভেনিং ওয়ার্ল্ডের প্রতিবেদক ছিলেন, তাকে থমাস এডিসনের নতুন চলচ্চিত্র প্রজেক্টর প্রসঙ্গে সাক্ষাৎকারের জন্য পাঠানো হয়। এডিসন তার সাথে চলচ্চিত্র প্রজেক্টর কেনা প্রসঙ্গে কথা বলেন। এক বছর পর ব্ল্যাকটন ও তার ব্যবসায় সঙ্গী আলবার্ট স্মিথ এডিসনের সাথে প্রত্যক্ষ প্রতিযোগিতার অংশ হিসেবে আমেরিকান ভিটাগ্রাফ কোম্পানি প্রতিষ্ঠা করেন। ১৮৯৯ সালে আরেকজন অংশীদার উইলিয়াম "পপ" রক যোগদান করেন। কোম্পানিটির প্রথম স্টুডিও নির্মিত হয় ম্যানহাটনের নাসাউ স্ট্রিটে। পরবর্তীতে নিউ ইয়র্কের ব্রুকলিনের মিডউডে তাদের কার্যক্রম স্থানান্তরিত হয়।
কোম্পানিটির প্রথম সাফল্য আসে নিউজরিল থেকে, যেখানে ভিটাগ্রাফের ক্যামেরাম্যানকে ১৮৯৮ সালের স্পেনীয়-মার্কিন যুদ্ধের একটি দৃশ্যে দেখা যায়। ১৮৯৭ সালে ভিটাগ্রাফ "দ্য হাম্পটি ডাম্পটি সার্কাস" চলচ্চিত্র প্রযোজনা করে। এটি স্টপ মোশন কৌশল ব্যবহার করা প্রথম চলচ্চিত্র।
ফাতেমা জোহরা রাণী

ফাতেমা জোহরা রাণী (জন্ম: ১১ জুলাই ১৯৫৭) হলেন বাংলাদেশের একজন প্রখ্যাত রাজনীতিবিদ ও সংরক্ষিত নারী আসন-১৯ থেকে নির্বাচিত জাতীয় সংসদ সদস্য। তিনি জাতীয় সংসদের ৫০টি সংরক্ষিত নারী আসনে প্রথমাবস্থায় নির্বাচিত অপর ৪৭ জন সদস্যের সাথে ২০১৪ সালের ১৯ মার্চ “সংসদ সদস্য” পদে নির্বাচিত হন।
১১ জুলাই ১৯৫৭
ইন্ডিয়ান প্রিমিয়ার লিগের বর্তমান দলের খেলোয়াড়গণ

ইন্ডিয়ান প্রিমিয়ার লিগ (আইপিএল) হচ্ছে ভারতের একটি পেশাদার টুয়েন্টি২০ ক্রিকেট লিগ প্রতিযোগিতা। এটি ভারতীয় ক্রিকেট নিয়ন্ত্রণ বোর্ড (বিসিসিআই) দ্বারা পরিচালিত হয়, যেটির সদরদপ্তর ভারতের মুম্বইয়ে, এবং বিসিসিআইয়ের সহ-সভাপতি রাজীব শুকলা এর তত্ত্বাবধান করেন, যিনি একই সাথে আইপিএলের চেয়ারম্যান এবং কমিশনারের দায়িত্ব পালন করছেন। বর্তমানে ইন্ডিয়ান প্রিমিয়ার লিগে ৮টি দল প্রতিযোগিতা করে, যেখানে বিশ্বের বিভিন্ন দেশের খেলোয়াড়গণ খেলে থাকেন। নিম্নলিখিতটি হচ্ছে আইপিএলের বর্তমান দলের খেলোয়াড়গণের তালিকা।
দ্য গুরু (২০০২-এর চলচ্চিত্র)

দ্য গুরু ট্রাসি জ্যাকসন লিখিত এবং ডেজি ভন স্কেরলার মেয়ার পরিচালিত ২০০২ খ্রিষ্টাব্দের একটি ব্রিটিশ-ফ্রেঞ্চ-মার্কিন যৌন কৌতুকপ্রদ চলচ্চিত্র। চলচ্চিত্রটি একজন নৃত্য-শিক্ষক কেন্দ্রিক, যে ভারত থেকে আমেরিকায় আসেন একটি সাধারণ কর্মজীবনের সন্ধানে, কিন্তু ঘটনাক্রমে একজন যৌনশিল্পীর থেকে শেখা দর্শনের উপর ভিত্তি করে একজন যৌন গুরু হিসাবে একটি সংক্ষিপ্ত কিন্তু হাই-প্রোফাইল কর্মজীবনে পদার্পণ করেন।
চলচ্চিত্রটিতে নৃত্য-শিক্ষকের চরিত্রে অভিনয় করেছেন জিমি মিস্ত্রী, হেদার গ্রাহাম একজন যৌনশিল্পীর চরিত্রে অভিনয় করেছেন যার থেকে যৌতার দর্শন শিখেছিল, এবং মারিসা টোমে যে নিউইয়র্কে তাকে গুরু পদে পৌঁছতে সাহায্য করেন।
রুমু গুপ্তা (জিমি মিস্ত্রী), একজন নৃত্য শিক্ষক, যার স্বপ্ন বিখ্যাত অভিনেতা হওয়ার; এবং সে দিল্লিতে বসবাস করে। সে তার চাচাতো ভাই বিজয়ের কথায় প্রলুব্ধ হয় এবং সেও ভাগ্যের সন্ধানে নিজ শহর ছেড়ে মার্কিন যুক্তরাষ্ট্রে পাড়ি দেয়। বিজয়ের প্রলোভনীয় কথায় কাহিনী এগোতে থাকে।
রামু অভিনয়ের জন্য কাজ খুঁজতে থাকে, একসময় অজ্ঞতসারে সে একটি অশ্লীল চিত্র নির্মাণের স্টুডিওতে এসে পড়ে এবং কাজ পেয়ে যায়। একদিন সে তার সহ-আবাসীক ও বিজয়ের সাথে একটি জন্মদিনের অনুষ্ঠানে খাদ্যপরিবেশক হিসেবে কাজ করছিল। সেই অনুষ্ঠানে একজন ভারতীয় সাধুকে ডাকা হয়, ধর্ম ও আত্মা সম্পর্কে কিছু বলার জন্য; কিন্তু সেই সাধু মদ খেয়ে মাতাল ও বিস্মৃত অবস্থায় মেঝেয় পড়ে থাকে; বিজয় ও অন্যান্যদের কথায় রামু সেখানে সাধুর অভিনয় করার জন্য রাজি হয়। বাস্তব দর্শনজ্ঞানের অভাবে, রামু শ্যারোনা হেদার গ্রাহাম নামে একজন যৌনশিল্পীর দেওয়া পরামর্শগুলো পুনরাবৃত্তি করতে থাকে; যার সাথে সে আগে মিলেছিল। লেক্সী মারিসা টোমে, যার জন্মদিন, সে রামুর প্রবচনে দারুণভাবে মুগ্ধ হয়; এবং সে রামুকে নিউইয়র্কে তার বন্ধুবান্ধবদের মাঝে একজন নবযুগের যৌন-গুরু হিসেবে পরিচিত করে তুলে।
রামু যৌনতা বিষয়ে আরও পরামর্শ পেতে শ্যারোনাকে ভাড়া করে, এই বলে যে, কীভাবে প্রাপ্তবয়স্ক চলচ্চিত্রের অভিনেতা হওয়া যায়। কিন্তু আসলে সে তার নতুন ভূমিকা "যৌন গুরু" হিসেবে এগুলো ব্যবহার করতে চায়। রুমু ও শ্যারোনার মধ্যে একটি ব্যক্তিগত সম্পর্ক বিকশিত হতে থাকে; যদিও শ্যারোনা ইতোমধ্যে একজন দমকল কর্মীর বাগদত্তা যে মনে করে যে, শ্যারোনা একজন শিক্ষিকা। কাহিনীর জটিলতা এতটুকু; এবং এরই মধ্যে থেকে প্রতারণা ও ভণ্ডামিগুলো বেরোতে থাকে।
হাঁটা

হাঁটা (টহল দেওয়া হিসেবেও পরিচিত) হল পাবিশিষ্ট প্রাণীকুলের মধ্যে স্থলজ চলনের প্রধান চলনভঙ্গিগুলোর একটি। হাঁটা সাধারণত দৌড়ানো ও অন্যান্য চলনভঙ্গির থেকে ধীর গতির। "ইনভারটেড পেনডুলাম"(inverted pendulum) চলনভঙ্গি দ্বারা হাঁটাকে সজ্ঞায়িত করা হয় যেখানে শরীর প্রতিটি পদক্ষেপের সাথে শক্ত অঙ্গ বা অঙ্গ-প্রত্যঙ্গ এর উপর উল্লম্ফন দিয়ে সামনে এগিয়ে যায়। ব্যবহারযোগ্য অঙ্গের সংখ্যা নির্বিশেষে এটি প্রযোজ্য, এমনকি আর্থপোড, ছয়টি, আট বা ততোধিক অঙ্গ-প্রত্যঙ্গ সহকারে হাঁটে।
ইংরেজি শব্দ "'walk'(হাঁটা)" পুরানো ইংরেজি শব্দ "'to roll"' থেকে অবতীর্ণ হয়েছে বাংলায় যার অর্থ ""গড়িয়ে যাওয়া""। মানুষ ও অন্যান্য দ্বিপদ প্রানীর মধ্যে, দৌড়ানো থেকে হাঁটা সতন্ত্রভাবে আলাদা কারন হাঁটার সময় মাটি থেকে একবারে শুধু একটি পা ওঠে এবং দুই পায়ের উপর ভারবহনের একটি পর্যায় থাকে। অপরদিকে, দৌড়ানোর সময় প্রতি পদক্ষেপে মাটি থেকে দুই পা-ই উঠে যায়। এই পার্থক্যটি প্রতিযোগিতামূলক হাঁটার ইভেন্টগুলিতে একটি আনুষ্ঠানিক শর্ত। চতুষ্পদী প্রজাতির জন্য প্রচুর চলনভঙ্গি রয়েছে যাকে হাঁটা বা দৌড়ানো বলা যেতে পারে এবং স্থগিত পর্বের বা কোনো সময়ে সংযুক্ত পায়ের সংখ্যার উপস্থিতি বা অনুপস্থিতির ভিত্তিতে ভিন্নতা যান্ত্রিকভাবে সঠিক শ্রেণিবদ্ধকরণ তৈরি করে না। দৌড়ানো থেকে হাঁটা পার্থক্য করার জন্য সবচেয়ে কার্যকর পদ্ধতি হল গতি ক্যাপচার বা মাঝখানে ফোর্স প্লেট ব্যবহার করে কোনও ব্যক্তির ভরকেন্দ্রের উচ্চতা পরিমাপ করা। হাঁটার সময় ভরকেন্দ্রটি মাঝখানে সর্বাধিক উচ্চতায় পৌঁছে যায়, দৌড়ানোর সময় যা থাকে সর্বনিম্ন। তবে এই পার্থক্যটি কেবল মাত্র আনুভূমিক বা প্রায় আনুভূমিক স্থলজ চলনের ক্ষেত্রে সত্য। ১০% এর উপরে ঢালে হাঁটার জন্য এই পার্থক্যটি কিছু প্রাণির ক্ষেত্রে আর ধারণ করে না। ৫০% এরও বেশি পা মাটির সাথে (গড়ে সমস্ত পা জুড়ে) সংযুক্ত সময়কালের দীর্ঘ পদক্ষেপের শতাংশের ভিত্তিতে সংজ্ঞাগুলি "ইনভার্টেড পেন্ডুলাম" কৌশলের সনাক্তকরণের সাথে সুসংগত এবং যেকোনো সংখ্যক অঙ্গবিশিষ্ট প্রাণির জন্য হাঁটার ইঙ্গিত দেয়, যদিও এই সংজ্ঞাটি অসম্পূর্ণ। দৌড়ানো মানুষ এবং প্রাণির মাটির সাথে সংযুক্ত সময়কাল চলনচক্রের ৫০% এর বেশি যখন চক্রাকার বাঁক ঘোরে, উর্ধমুখী ঢালে দৌড়ায় বা ভারবহন করে। 
গতি আরেকটি কারন যা দৌড়ানো থেকে হাঁটা আলাদা করে। যদিও হাঁটার গতি উচ্চতা, ওজন, বয়স, অঞ্চল, তল, ভার, সংস্কৃতি, প্রচেষ্টা এবং ফিটনেসের মতো অনেক কারণের উপর ব্যাপকভাবে নির্ভর করে, ক্রসওয়াকগুলিতে গড়ে মানুষের হাঁটার গতি ৫ কি.মি/ঘন্টা বা ১.৪ মি./সে. বা ৩.১ মাইল/ ঘন্টা। নির্দিষ্ট গবেষণায় পাওয়া গিয়েছে প্রাপ্ত বয়স্ক ব্যক্তিদের হাঁটার গতি ৪.১৫ কি.মি/ঘন্টা (২.৮০ মাইল/ঘন্টা) থেকে ৪.৭৫ কি.মি./ঘন্টা ( ২.৯৫ মাইল/ঘন্টা) এবং অল্প বয়স্ক ব্যক্তিদের হাঁটার গতি ৫.৩২ কি.মি/ঘন্টা (৩.৩১ মাইল/ঘন্টা) থেকে ৫.৪৩ কি.মি/ ঘন্টা (৩.৩৭ মাইল/ঘন্টা); দ্রুত চলার গতি ৬.৫ কি.মি/ঘন্টা (৪ মাইল/ঘন্টা) হতে পারে। জাপানে, প্রমাণ হাঁটার গতি হচ্ছে ১ মিনিটে ৮০ মিটার বা ৪.৮ কি.মি/ঘন্টা। চ্যাম্পিয়ন রেস প্রতিযোগিরা গড়ে ২০ কি.মি(১২ মাইল) দূরত্ব ১৪ কি.মি/ঘন্টা (৮.৭ মাইল/ঘন্টা) বেগে হাঁটেন।
একটি গড় মানব শিশু প্রায় ১১ মাস বয়সে স্বতন্ত্র হাঁটার ক্ষমতা অর্জন করে।
হাঁটা একদম সহজে করা যায় এমন একটি কাজ এবং বিশেষত এটি বাতজনিত লোকদের প্রচুর সুবিধা দেয়। হাঁটা মানসিক অবক্ষয়কে ধীর করে দেয়।সান ফ্রান্সিসকোতে অবস্থিত ক্যালিফোর্নিয়া বিশ্ববিদ্যালয়ের একদল গবেষক দ্বারা সম্পাদিত ৬৫ বা তার অধিক বয়স্ক ৬,০০০ মহিলাদের নিয়ে গবেষণায় দেখা গেছে যে বয়স-সম্পর্কিত স্মৃতি হ্রাস তাদের মধ্যে কম ছিল যারা বেশি হাঁটেন।
নেক্সাস ৭ (২০১২)

প্রথম প্রজন্মের নেক্সাস ৭ একটি মিনি ট্যাবলেট কম্পিউটার যা গুগল ও আসুস দ্বারা নির্মিত। এটা এনড্রয়েড (অপারেটিং সিস্টেম) দ্বারা পরিচালিত। এটি গুগল নেক্সাস সিরিজের প্রথম ট্যাবলেট ফোন। এতে রয়েছে ৭ ইঞ্চি (১৮০ মিমি) ডিসপ্লে, এনভিডিয়া ট্যাগরা ৩ কুয়াড-কোর চিপ, ১ জিবি র‍্যাম, ওয়াই-ফাই, নেয়ার ফিল্ড কমিউনিকেশন সংযোগ, ৮,১৬ ও ৩ জিবি অভ্যন্তরীণ স্টোরেজ।
প্রথমবারের মত বাজারে নিজস্ব ট্যাবলেট আনার ঘোষণা দেই গুগল। `নেক্সাস ৭' নামের এই ট্যাবলেটটির নির্মাতা তাইওয়ানের প্রতিষ্ঠান আসুস। নতুন এই ট্যাবলেটটির সঙ্গে অপারেটিং সিস্টেমের নতুন সংস্করণ `জেলি বিন' ও উন্মুক্ত করছে গুগল। ২৭ জুন যুক্তরাষ্ট্রের সানফ্র্যান্সিসকোতে গুগল আই/ও সম্মেলনে এই ট্যাবলেটটির ঘোষণা দিয়েছে প্রতিষ্ঠানটি। এক খবরে বিবিসি জানিয়েছে, ৮ গিগাবাইট তথ্য ধারণ ক্ষমতার ৭ ইঞ্চি মাপের নেক্সাস ৭ বিক্রি করা হবে ১৯৯ ডলারে। 
নেক্সাস ৭ আন্তর্জাতিক বাজারে আসবে এ বছরের জুলাই মাস থেকে। প্রযুক্তি বিশ্লেষকেরা ধারণা করছেন, বাজারে একই দামে আমাজনের তৈরি কিন্ডল ফায়ার ট্যাবলেটের সঙ্গে প্রতিদ্বন্দ্বিতা করবে নেক্সাস ৭। নেক্সাস ট্যাবলেটে রয়েছে কোয়াড কোর সিপিইউ এবং ১২ কোরের জিপিইউ, যা দ্রুত গতিতে ট্যাবলেটের কাজ করবে ও উন্নত ছবি দেখাবে। ডিভাইসটিতে গুগল ক্রোম ব্রাউজার পূর্বনির্ধারিত হিসেবে থাকবে।
ট্যাবটির সমচেয়ে বড় উল্লেখযোগ্য দিক এর মূল্য হলেও সার্বিক ভাবে এটি একটি মাস্টারপিস। ডিজাইনের দিক দিয়ে এটা সাধারন হাইএন্ড ট্যাবলেটের সমকক্ষের। এর পিছনে আছে রাবারাইজড ব্যাক প্যানেল। যা খুবই সুন্দরভাবে টেক্সার করা। এমনকি রাবারের হলেও কেউ কেউ সেটাকে লেদারের বলে ভুল করে বসতে পারে। ব্যাকপ্যানেলের উপরের দিকে আছে বেশ বড় নেক্সাস-এর লোগো আর একেবারেই নিচে আছে ছোট করে আসুস এর লোগো। লোগোটির নিচেই আছে বেশ লম্বা আকৃতির একটি স্পিকার। ডিভাইসটির চার পাশেই আছে একটি সিলভার রিং যা মাঝে মাঝে প্লাস্টিকের মতও মনে হতে পারে। কিন্তু এর শক্ত এবং মজবুত ডিজাইন একে দারুণ ডিভাইসে পরিনত করেছে।
নেক্সাস ৭ এ আছে এনভিডিয়া ট্যাগরা ৩ কোয়াড কোর প্রসেসর যার ক্লক স্পীড ১.২ গিগাহার্টজ। সাথে আছে ১ গিগাবাইট র‍্যাম এবং ১৬/৩২ গিগাবাইট স্টোরেজ । তবে কোন বহিস্ত স্টোরেজ সামর্থ্য নেই যা এর অন্যতম প্রধান একটি দূর্বলতা। আর ইন্টারনেট ব্যবহার করার একমাত্র উপায় হল Wifi (802.11 b/g/n) অর্থাৎ সিম কার্ড ব্যবহারের কোন সুযোগও নেই। আর ডিভাইসটিতে আরো আছে ব্লুটুথ, জিপিএস, মাইক্রোফোন, জাইরোস্কোপ, এক্সিলারেটর, ম্যাগনেটোমিটার।
নেক্সাস ৭ এর দুইটি মডেলই একই সাথে প্রকাশ পায়। নেক্সাস ৭ এর ৮ জিবি স্টোরেজ সংস্করণের মূল্য ধার্য করা হয় ১৯৯ ডলার বা ১৫৯ ব্রিটিশ পাউন্ড এবং ১৬ জিবির স্টোরেজ সংস্করণের মুল্য ২৪৯ ডলার বা ১৯৯ ব্রিটিশ পাউন্ড ধার্য করা হয়। পরবর্তীতে নেক্সাস ৭ এর ৮ জিবি সংস্করণ বন্ধ করা হয়ে, ১৬ জিবি সংস্করণের মুল্য কমিয়ে ১৯৯ ডলারে আনা হয়এবং ৩২ জিবি সংস্করণ যোগ করা হয় যার মূল্য ঠিক করা হয় ২৪৯ ডলার। নেক্সাস ৭ এর সুলভ মূল্য কিন্ডের ফায়ারের সাথে প্রতিযোগিতার সৃষ্টি করে। এছাড়াও বিশ্লেষকরা একে আইপ্যাডের চেয়েও এগিয়ে রেখেছিলেন। এনভিডিয়ার মাইক রেফিল্ড মনে করেছিলেন কেউই এতো কম মূল্যে এতো অসাধারণ ডিভাইস তৈরি করতে পারেন নি।
নেক্সাস ৭ সকল সমালোচকদের কাছ থেকে অনুকূল মতামত পায়। এটি তার উচ্চ কর্মক্ষমতার কারণে সকল প্রযুক্তি পর্যালোচকদের দৃষ্টি আকর্ষণ করে। পর্যালোচকরা এর কমতিও চিহ্নিত করে। সেগুলো হলো বাহ্যিক স্টোরেজের অনুপস্থিতি, প্রাথমিক পর্যায়ে সেলুলার কানেক্টিভিটি-এর অনুপস্থিতি, পশ্চাৎ ক্যামেরার অনুপস্থিতি, ডিসপ্লেতে কন্ট্রাস্টের ঘাটতি ইত্যাদি।
সাধন চন্দ্র মজুমদার

সাধন চন্দ্র মজুমদার (জন্ম: ১৭ জুলাই ১৯৫০) বাংলাদেশের সাবেক খাদ্যমন্ত্রী এবং আওয়ামী লীগের রাজনীতিবিদ। তিনি নওগাঁ-১ আসন থেকে জাতীয় সংসদে নির্বাচিত হয়েছিলেন।
সাধন চন্দ্র মজুমদারের পৈতৃক বাড়ি নওগাঁ জেলার নিয়ামতপুর উপজেলার শিবপুর গ্রামে। তার পিতার নাম কামিনী কুমার মজুমদার ও মাতার নাম সাবিত্রী বালা মজুমদার। নয় ভাই-বোনের মধ্যে সাধন চন্দ্র মজুমদার অষ্টম। ষষ্ঠ শ্রেণিতে থাকাকালে তিনি পিতাকে হারান।
তিনি নওগাঁ কে.ডি. সরকারি উচ্চ বিদ্যালয় থেকে এস.এস.সি এবং চৌমুহনী সরকারী ডিগ্রী কলেজ থেকে এইচ.এস.সি পাস করেন। তিনি নওগাঁ ডিগ্রী কলেজ থেকে বিএ ডিগ্রী অর্জন করেন। চৌমুহনী কলেজে অধ্যয়নরত অবস্থায় ১৯৬৭ সালে ছাত্রলীগে যোগ দেন।
চৌমুহনী কলেজে অধ্যায়নরত অবস্থায় ১৯৬৭ সালে ছাত্রলীগে যোগ দেন। ১৯৮৪ সালে ইউনিয়ন পরিষদ নির্বাচনে হাজিনগর ইউনিয়ন পরিষদের চেয়ারম্যান নির্বাচিত হন। ১৯৯০ সালে তিনি হাজিনগর ইউনিয়ন আওয়ামী লীগের সাধারণ সম্পাদক নির্বাচিত হন। এরপর উপজেলা আওয়ামী লীগের সাংগঠনিক সম্পাদকের দায়িত্ব পালন করেন এবং উপজেলা চেয়ারম্যান নির্বাচিত হন। পরবর্তীতে নওগাঁ জেলা আওয়ামী লীগের সদস্য, দুইবার প্রচার সম্পাদক, সাংগঠনিক সম্পাদক ও দীর্ঘ দিন যুগ্ম-সাধারণ সম্পাদকের দায়িত্ব পালন করেন। পরে কাউন্সিলের মাধ্যমে জেলা আওয়ামী লীগের সাধারণ সম্পাদক নির্বাচিত হন।
সাধন চন্দ্র মজুমদার ১৯৯৬ ও ২০০১ সালের সংসদ নির্বাচনে নওগাঁ-১ আসন থেকে অংশ নেন তবে তিনি বাংলাদেশ জাতীয়তাবাদী দলের ছালেক চৌধুরীর কাছে পরাজিত হন।
২০০৮ সালের ২৯ ডিসেম্বর নবম জাতীয় সংসদ নির্বাচনে তিনি বাংলাদেশ আওয়ামী লীগের মনোনয়নে নওগাঁ-১ (নিয়ামতপুর-পোরশা-সাপাহার) থেকে সংসদ-সদস্য নির্বাচিত হন। তিনি নবম জাতীয় সংসদে ধর্ম মন্ত্রণালয় সম্পর্কিত স্থায়ী কমিটির সদস্য ছিলেন।
২০১৪ সালের ৫ জানুয়ারি দশম জাতীয় সংসদ নির্বাচনে বিএনপির নেতৃত্বে বিরোধীদলসমূহ নির্বাচন বয়কট করলে তিনি বিনা প্রতিদ্বন্দ্বিতায় নওগাঁ-১ (নিয়ামতপুর-পোরশা-সাপাহার) থেকে সংসদ সদস্য নির্বাচিত হন। দশম জাতীয় সংসদে তিনি ধর্ম বিষয়ক মন্ত্রণালয় সম্পর্কিত স্থায়ী কমিটি এবং গৃহায়ন ও গণপূর্ত মন্ত্রণালয় সম্পর্কিত স্থায়ী কমিটির সদস্য হিসেবে দায়িত্ব পালন করেন।
২০১৮ সালের ৩০ ডিসেম্বর অনুষ্ঠিত নির্বাচনে তিনি নওগাঁ-১ থেকে তৃতীয়বারের মত সংসদ-সদস্য নির্বাচিত হন।
৭ জানুয়ারি ২০১৯ থেকে ৫ আগস্ট ২০২৪ পর্যন্ত খাদ্য মন্ত্রণালয়ের মন্ত্রী ছিলেন।
২০২৪ সালের দ্বাদশ জাতীয় সংসদ নির্বাচনে তিনি নওগাঁ-১ আসন থেকে আওয়ামী লীগের প্রার্থী হিসেবে সংসদ সদস্য নির্বাচিত হন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
৫ আগস্টের পর দায়ের করা একাধিক মামলায় সাধন মজুমদারকে আসামি করা হয়। ৩ অক্টোবর রাজধানী ঢাকার বসুন্ধরা আবাসিক এলাকা থেকে তাকে গ্রেপ্তার করা হয়। তেজগাঁও থানার একটি হত্যা মামলায় আদালত তার সাতদিনের রিমান্ড মঞ্জুর করে।
সাধন চন্দ্র মজুমদার ১৯৭৪ সালে চন্দনা রাণী মজুমদারের সাথে বিবাহ বন্ধনে আবদ্ধ হন। চন্দনা রানী মজুমদার একজন স্কুল শিক্ষিকা ছিলেন। ১৯৯৩ সালের ২৫শে সেপ্টেম্বর তার স্ত্রী মারা যান। তিনি চার কন্যা সন্তানের জনক।
শহীদুজ্জামান সরকার

মো. শহিদুজ্জামান সরকার (জন্ম: ১৩ ডিসেম্বর ১৯৫৫) বাংলাদেশী রাজনীতিবিদ ও নওগাঁ-২ আসনের সাবেক সংসদ সদস্য।
মো. শহিদুজ্জামান সরকারের পৈতৃক বাড়ি নওগাঁ জেলার ধামুরহাট উপজেলার বীরগ্রাম গ্রামে। তিনি স্নাতকোত্তর ডিগ্রি অর্জন করেছেন।
পেশায় আইনজীবী মো. শহিদুজ্জামান সরকার রাজনীতির সঙ্গে সক্রিয় ভাবে যুক্ত আছেন। ২০২৪ সালের দ্বাদশ জাতীয় সংসদ নির্বাচনে পঞ্চমবারের মতো সংসদ সদস্য নির্বাচিত হয়েছিলেন।
শহীদুজ্জামান সরকার ১৯৯১ সালের পঞ্চম জাতীয় সংসদ নির্বাচনে নওগাঁ-২ আসন থেকে আওয়ামী লীগের প্রার্থী হিসেবে সংসদ সদস্য নির্বাচিত হন।
তিনি ১২ জুন ১৯৯৬ সালের সপ্তম ও ২০০১ সালের অষ্টম জাতীয় সংসদ নির্বাচনে নওগাঁ-২ আসনে আওয়ামী লীগের প্রার্থী হিসেবে পরাজিত হন।
২০০৮ সালের নবম, ২০১৪ সালের দশম, ২০১৮ সালের একাদশ ও ২০২৪ সালের দশম জাতীয় সংসদ নির্বাচনে নওগাঁ-২ আসন থেকে আওয়ামী লীগের প্রার্থী হিসেবে সংসদ সদস্য নির্বাচিত হন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
তাত্ত্বিক পদার্থবিজ্ঞান

তাত্ত্বিক পদার্থবিজ্ঞান পদার্থবিজ্ঞানের একটি শাখা যা পার্থিব বস্তু এবং সিস্টেমের গাণিতিক মডেল ও তত্ত্বীয় ধারণাকে ভিত্তি করে গড়ে উঠেছে। এর মাধ্যমে তাত্ত্বিক পদার্থবিজ্ঞান প্রাকৃতিক ঘটনার ব্যাখ্যা, বিশ্লেষণ ও ভবিষ্যৎদ্বাণী করে থাকে। এই শাখা পরীক্ষামূলক পদার্থবিজ্ঞান থেকে ভিন্নতর, যেখানে এইসব ঘটনা প্রমাণের লক্ষ্যে পরীক্ষামূলক যন্ত্রের প্রয়োজন পড়ে।
বিজ্ঞানের উন্নতি মূলত পরীক্ষামূলক এবং তাত্ত্বিক — দুইপ্রকার বিজ্ঞানের সমন্বয়ের মাধ্যমেই হয়ে থাকে। কিছু ক্ষেত্রে তাত্ত্বিক পদার্থবিজ্ঞান গাণিতিক প্রমাণের উপর অনেক বেশি জোর দিয়ে থাকে, আর পরীক্ষামূলক কিংবা পর্যবেক্ষণের উপর কম গুরুত্ব দেয়। উদাহরণস্বরূপ, আপেক্ষিকতার বিশেষ তত্ত্ব উন্নয়নের সময় আলবার্ট আইনস্টাইন লরেঞ্জ রূপান্তর নিয়ে চিন্তিত ছিলেন (যা কিনা ম্যাক্সওয়েলের সমীকরণকে অপরিবর্তিত অবস্থায় রাখে); কিন্তু লুমিনিফেরাস ইথারের সাপেক্ষে পৃথিবীর বেগ নিয়ে মাইকেলসন-মর্লি পরীক্ষা নিয়ে কম চিন্তিত ছিলেন। পরবর্তীতে আইনস্টাইন আলোক-তড়িৎ ক্রিয়া ব্যাখ্যার জন্য নোবেল পুরস্কার লাভ করেন, যার মূল ভিত্তি ছিল পরীক্ষামূলক ফলাফল, শুধুমাত্র তাত্ত্বিক গঠন নয়।
পদার্থবিজ্ঞানের দৃষ্টিতে তত্ত্ব হল কোনো পার্থিব ঘটনার উপর ভিত্তি করে নির্মিত মডেল। পর্যবেক্ষণের সাথে এই তাত্ত্বিক ধারণার কতটা সঙ্গতি রয়েছে তা বিচারের মাধ্যমে এর যৌক্তিকতা যাচাই করা হয়। নতুন পর্যবেক্ষণকে ব্যাখ্যা করার সক্ষমতার উপরও একটি তত্ত্বকে বিচার করা হয়। পদার্থবিজ্ঞানের সূত্র আর গাণিতিক সূত্রের মধ্যে পার্থক্য রয়েছে। যদিও উভয়ই কিছু নির্দিষ্ট স্বতঃসিদ্ধ মেনে চলে, গাণিতিক সূত্র কোনো পরীক্ষণের উপর ভিত্তি করে পাওয়া যুক্তির উপর গড়ে ওঠে না। পদার্থবিজ্ঞানের তত্ত্ব একইভাবে গাণিতিক তত্ত্ব থেকে ভিন্নতর। এখানে "তত্ত্ব" শব্দটি গাণিতিক পরিভাষায় অন্য অর্থ লাভ করেছে।.
পদার্থবিজ্ঞানের তত্ত্ব বিভিন্ন পরিমাপযোগ্য রাশির মধ্যে এক বা একাধিক সম্পর্ক নিয়ে গড়ে উঠতে পারে। আর্কিমিদিস বুঝতে পারেন যে জাহাজ এর সমপরিমাণ ভরের পানি সরিয়ে ভেসে থাকে, পিথাগোরাস প্রথম কম্পনশীল তার এবং সংগীতের সুরের মধ্যকার সম্পর্ক বুঝতে সক্ষম হয়েছিলেন। দেখতে পাওয়া যায় না এমন কণার অবস্থান এবং গতি পরিমাপের ক্ষেত্রে অনিশ্চয়তার মাপকাঠি হিসেবে ব্যবহৃত হয় এনট্রপি; আবার কোয়ান্টাম তত্ত্বানুযায়ী ঘটন এবং শক্তি অবিচ্ছিন্ন একক নয় — এসবই তত্ত্বের উদাহরণ।
তাত্ত্বিক পদার্থবিজ্ঞান আরো নানান দিক নিয়ে গড়ে উঠেছে। তাত্ত্বিক কণা পদার্থবিদ্যা একটি ভালো উদাহরণ। ফেনোমেনোলজিস্টরা হয়ত বাস্তব পর্যবেক্ষণের সাথে মিলে যাওয়ায় (আংশিক) অভিজ্ঞতাগত সূত্র ব্যবহার করবেন, কিন্তু গভীরভাবে সেটাকে বুঝবেন না।
ওয়েলকাম টু নিউ ইয়র্ক (২০১৮-এর চলচ্চিত্র)

ওয়েলকাম টু নিউ ইয়র্ক হচ্ছে ২০১৮ সালের একটি হিন্দি ভাষার থ্রিডি কমেডি চলচ্চিত্র, যেটি চক্রি টলেটি পরিচালনা এবং ভাশু ভাগনানী ও জ্যাকি ভাগনানী প্রযোজনা করেছেন। এই চলচ্চিত্রে সোনাক্ষী সিনহা, রিতেশ দেশমুখ, করণ জোহর, লারা দত্ত, দিলজিৎ দোসাঞ্ঝ, বোমান ইরানি এবং সুশান্ত সিং রাজপুতের মত অভিনয়শিল্পীরা অভিনয় করেছেন। এটি ২০১৮ সালের ২৩ ফেব্রুয়ারি মুক্তি পায়।
চলচ্চিত্রটির সঙ্গীতটি সাজিদ-ওয়াজিদ দ্বারা রচিত।
অনুপ্রিয়া গোয়েঙ্কা

অনুপ্রিয়া গোয়েঙ্কা (জন্ম ২৯ মে ১৯৮৭) হলেন একজন ভারতীয় অভিনেত্রী এবং মডেল, যিনি হিন্দি এবং তেলুগু চলচ্চিত্রে অভিনয় করেছেন। তিনি ২০১৩ সালে প্রথম সংযুক্ত প্রগতিশীল জোট সরকারের "ভারত নির্মাণ" বিজ্ঞাপন প্রচারের মুখপাত্র হিসেবে এবং ভারতে এখনো নির্মিত প্রথম লেসবিয়ান বিজ্ঞাপনে (মাইন্ত্রা ব্র্যান্ড) একজন লেসবিয়ানের চরিত্রে কাজ করে খ্যাতি লাভ করেন। ২০১৩-এর তেলুগু চলচ্চিত্র পোতুগাদু চলচ্চিত্র দিয়ে গোয়েঙ্কার পর্দায় অভিষেক হয়। তার আগে তিনি ২০১৩ সালে স্বল্পদৈর্ঘ্য চলচ্চিত্র ওয়ার্থ দ্য কিস-এ অভিনয় করেছেন। তিনি পরবর্তীকালে হাস্যরসাত্মক-নাট্যধর্মী "ববি জাসুস" (২০১৩), নাট্যধর্মী "পাঠশালা" (২০১৪), মারপিঠধর্মী হাস্যরসাত্মক "ডিশুম" (২০১৬) এবং অপরাধ-নাট্যধর্মী "ডেডি" চলচ্চিত্রে অভিনয় করেন। তিনি মারপিঠধর্মী-থ্রিলার "টাইগার জিন্দা হ্যায়" (২০১৭)-তে পরিষেবিকা পূর্ণা এবং মহাকাব্যিক সময়ের নাট্যধর্মী "পদ্মাবত" (২০১৮)-এ নাগমতী ভূমিকায় অভিনয়ের জন্য সর্বাধিক পরিচিতি লাভ করেন।
অনুপ্রিয়া গোয়েঙ্কা কানপুর, উত্তরপ্রদেশে ২৯ মে ১৯৮৭-তে রবীন্দ্র কুমার গোয়েঙ্কা, একজন পোশাক উদ্যোক্তা এবং পুষ্পা গোয়েঙ্কা, একজন গৃহিণী-এর কাছে জন্মগ্রহণ করেন।
চার সন্তানদের মধ্যে ছোট, গোয়েঙ্কার দুইজন বড় বোন এবং এক ভাই আছে। তিনি সাকেত, নতুন দিল্লি-তে জ্ঞান ভারতীয় স্কুল থেকে তার পড়াশোনা পুরো করেন এবং শহীদ ভগত সিং কলেজ, দিল্লি বিশ্ববিদ্যালয় থেকে বাণিজ্যে তার স্নাতক ডিগ্রি অর্জন করে। তার পড়াশোনা পুরো করার আগে গোয়েঙ্কা তার পরিবারকে আর্থিক সহায়তা প্রদান করেন। তিনি বলেন, "আমি ছিলাম একজন উদ্যমী এবং পোশাক রপ্তানি ব্যবসায় আমার বাবাকে সাহায্য করতে শুরু করি। অভিনয় সবসময় আমার শখ ছিল যতক্ষণ না আমি উপলব্ধি করলাম যে আমি নাট্যশালা এবং মিলিত কর্মজীবন দুইটির সাথেই ন্যায়বিচার করতে পারব না," তিনি বললেন।
গোয়েঙ্কা অভিনয়ে একটি পেশার জন্য ২০০৮-এ মুম্বাইতে স্থানান্তর হন। প্রথমে, তিনি যৌথ বিভাগে কাজ করেছিলেন এবং মুম্বাইতে স্থায়ীভাবে বসবাস করেন, যেখানে তিনি তার পরিবারের সাথে মিলিত হন। গোয়েঙ্কা এই সময়ে নাট্যশালার সাথে জড়িত ছিলেন এবং অভিনয় এবং যৌথ বিভাগের কর্মজীবনের মাঝে ভেলকি খেতে অভ্যস্ত হয়ে যান। তিনি পরবর্তীকালে বিজ্ঞাপনে কাজ করতে শুরু করে দেন এবং ২০১৩ সালে প্রথম সংযুক্ত প্রগতিশীল জোট সরকারের "ভারত নির্মাণ" বিজ্ঞাপন প্রচারের মুখপাত্র হিসেবে এবং ভারতে এখনো নির্মিত প্রথম লেসবিয়ান মাইন্ত্রা ব্র্যান্ডের বিজ্ঞাপনে একজন লেসবিয়ানের চরিত্রে কাজ করে খ্যাতি লাভ করেন।
গোয়েঙ্কা কোক, গারনিয়ার, স্টেফ্রি, কোটাক মাহিন্দ্রা, পেপারফ্রি, ডাবুর ইত্যাদি-এর মতো আরো বিভিন্ন রকমের ব্র্যান্ডের টেলিভিশন বিজ্ঞাপনে প্রদর্শিত হয়েছেন। তিনি মারপিঠধর্মী-থ্রিলার "টাইগার জিন্দা হ্যায়" (২০১৭)-তে পরিষেবিকা পূর্ণা-এর ভূমিকায় অভিনয়ের জন্য সর্বাধিক পরিচিত। তাকে শাহিদ কপূরের বিপরীতে মহাকাব্যিক চলচ্চিত্র "পদ্মাবতে" রাণী নাগমতীর ভূমিকায় অভিনয় করতে দেখা যাবে।
গ্রেইস ভেন্ডারওয়্যাল

গ্রেইস ভেন্ডারওয়্যাল (জন্ম জানুয়ারী ১৫, ২০০৪) হলেন মার্কিন যুক্তরাষ্ট্রের নিউ ইয়র্ক রাজ্য এর সুফার্ন গ্রাম থেকে আগত একজন মার্কিন গায়িকা এবং গীতিকার, যিনি খুব কম বয়সে বহিঃবিশ্বের নজরে আসেন। তিনি তার স্বতন্ত্র কণ্ঠস্বরের জন্য পরিচিত এবং মাঝে মধ্যে তিনি তার সাথে উইকেলেলে নামক বাদ্যযন্ত্র নিয়ে সহাগমন করে থাকেন।
ভেন্ডারওয়্যাল, জনপ্রিয় ভিডিও শেয়ারিং ওয়েবসাইট ইউটিউব-এ তার গাওয়া নিজেস্ব গান এবং কভার গান সমূহ পোষ্ট করার মাধ্যমে এবং তার নিজ শহরের নিকটস্থ নাইটক্লাব সমূহে সরাসরি গান পরিবেশন করার মাধ্যমে তার সঙ্গীতের কর্মজীবন শুরু করেন। ২০১৬ সালের সেপ্টেম্বর মাসে, মাত্র ১২ বছর বয়সে মার্কিন টেলিভিশন চ্যানেল এনবিসি'তে প্রচারিত প্রতিযোগিতা মূলক অনুষ্ঠান "আমেরিকা'স গট টেলেন্ট" ("এজিটি") এর একাদশতম সিজন-এ তার নিজেস্ব গান পরিবেশন করার মাধ্যমে বিজয়ী হন। ২০১৬ সালের ডিসেম্বর মাসে, রেকর্ড লেবেল কলাম্বিয়া রেকর্ডস এর মাধ্যমে তিনি তার প্রথম ইপি বা ছোট অ্যালবাম "পারফেক্টলি ইমপারফেক্ট" প্রকাশ করেন। তিনি মার্কিন যুক্তরাষ্ট্রের নেভাডা রাজ্যের প্যারাডাইস শহরের ল্যাস ভেগাস স্ট্রিপ নামক স্থানে অবস্থিত প্লেনেট হলিউড রিসোর্ট এন্ড ক্যাসিনো, ম্যাডিসন স্কয়ার গার্ডেন এ গান পরিবেশন করেছেন, এছাড়াও ২০১৭ সালে অস্ট্রিয়া'তে অনুষ্ঠিত ২০১৭ স্পেশাল অলিম্পিকস ওয়াল্ড উইন্টার গেমস-এর উদ্বোধনী এবং সমাপনী দিনে গান পরিবেশন করেছেন, এবং বিভিন্ন কল্যাণমূলক কনসার্টে, আস্টিন সিটি ফেস্টিবাল সহ আরো কয়েকটি টকশোতেও গান পরিবেশন করেছেন। ২০১৭ সালে তিনি সেরা গায়ক/গায়িকার জন্য রেডিও ডিজনি মিউজিক অ্যাওয়ার্ডস-বিভাগে রেডিও ডিজনি মিউজিক অ্যাওয়ার্ডস এবং একটি টিন চয়েজ অ্যাওয়ার্ড পুরস্কার জিতেছেন, এছাড়াও তিনি "বিলবোর্ড" ম্যাগাজিনের করা "২১ বছরের নিচের"দ্রুত ক্রমবর্ধনশীল সঙ্গীত তারকার তালিকায় দুবার স্থান পেয়েছেন, এবং ২০১৭ বিলবোর্ড উইম্যান ইন মিউজিক রাইজিং অ্যাওয়ার্ড পুরস্কারও জিতে নেন।
২০১৭ সালের নভেম্বর মাসে, ভেন্ডারওয়্যাল তার প্রথম পূর্ণ দৈর্ঘ্যের অ্যালবাম, "জাস্ট দ্য বিগেনিং" প্রকাশ করেন, এবং তার প্রথম কোন সফরের মাধ্যমে কনসার্ট চালু করেন।
২০১৮ সালের ৩০ মার্চ তিনি 'ক্লিয়ারলি' নামের নতুন সিঙ্গেল গান প্রকাশ করেন ।
ভেন্ডারওয়্যালের জন্ম, মার্কিন যুক্তরাষ্ট্রের ক্যান্সাস রাজ্যের ক্যান্সাস শহর-এর কাছে, টিনা এবং ডেভিড ভেন্ডারওয়্যাল দম্পতির পরিবারে, তারা সেই সময়কালে মূলত ক্যান্সাস শহরের মেট্রোপোলিটন অঞ্চলের লেনেক্সা নামক শহরে বসবাস করতেন। তার পিতা ডেভিড ডাচ্-দের বংশধর এবং তিনি বিশ্ববিখ্যাত জনপ্রিয় বহুজাতিক ইলেকট্রনিক্স সামগ্রীর প্রতিষ্ঠান এলজি ইলেকট্রনিক্স এর বাজারজাতকরণ বিভাগের উপ-সভাপতি হিসেবে কাজ করেন। ভেন্ডারওয়্যাল নিউ ইয়র্ক শহরের সুফার্ন গ্রামে চলে আসেন, যেখানে তিনি তার পিতা-মাতা এবং বড় বোনের সাথে বসবাস করেন; এছাড়াও তার একজন বড় ভাই'ও রয়েছে। "আমেরিকা'স গট টেলেন্ট" প্রতিযোগিতাটি জেতার পর, ভেন্ডারওয়্যাল গৃহ-শিক্ষা কার্যক্রমের আওতাভুক্ত হন এবং অনলাইন-শিক্ষা কার্যক্রমে ৭ম গ্রেডে নিজের নাম তালিকাভুক্ত করেন কিন্ত পরবর্তীতে একটি স্কুলে ৮ম গ্রেডে পড়াশোনা করার মাধ্যমে তিনি সাধারণ স্কুল জীবনে ফেরেন।
সাময়িক কূটাভাস

সাময়িক কূটাভাস (বা প্যারাডক্স), সময় কূটাভাস, বা সময় পরিভ্রমণ কূটাভাস হল একটি কূটাভাস, যা আপাত দ্বন্দ্ব, বা সময় এবং সময় ভ্রমণের ধারণার সাথে সম্পর্কিত যৌক্তিক দ্বন্দ্ব। পদার্থবিজ্ঞানে, সাময়িক কূটাভাস দুটি বিস্তৃত ভাগে বিভক্ত: একটি হল সামঞ্জস্যপূর্ণ প্যারাডক্স, যা পিতামহের কূটাভাস উদাহরণ দ্বারা ব্যাখ্যা করা হয়; আর অপরটি হল কার্যকারণ লুপ বা ক্যাজুয়াল (রীতিবিবর্জিত বা খাপছাড়া) চক্র বা প্যাঁচ। সময় ভ্রমণের সাথে সম্পর্কিত অন্যান্য কূটাভাস হল ফার্মি কূটাভাস এবং স্বাধীন ইচ্ছাশক্তির কূটাভাসের একটি ভিন্নতা যা নিউকম্বের কূটাভাসসের মতো কার্যকারণ লুপ থেকে উদ্ভূত হয়।
যখন ভবিষ্যতের কোন ঘটনার দ্বারা অতীত পরিবর্তিত হয়ে যায়; আবার ঐ অতীত ঘটনার পরিবর্তনের কারণে ভবিষ্যতের সেই ঘটনাটা স্বভাবতই পরিবর্তিত হয়ে যায় (অর্থাৎ সেই প্রথমে উল্লেখিত ভবিষ্যতটি অন্য ভবিষ্যৎ হয়ে যায়), এই ঘটনাকে ক্যাজুয়াল লুপ বলে। দুটি ঘটয়াই তখন স্থান-সময়ে সহাবস্থান করে কিন্তু তাদের অতীত নির্দিষ্টভাবে খুঁজে পাওয়া যায় না। ক্যাজুয়াল লুপটি কোন ঘটনা, ব্যক্তি বা বস্তু, বা তথ্যের কারণে ঘটে থাকতে পারে। গল্প-উপন্যাসে ক্যাজুয়াল লুপ শব্দটির পরিবর্তে boot-strap paradox, predestination paradox বা ontological paradox এই শব্দগুলোও ব্যবহার করা হয়।
যখন অতীত (যেকোন কারণেই হোক) পরিবর্তিত হয়ে যায়, আর এভাবে পরস্পরবিরোধী যে ঘটনার সূত্রপাত হয় তাকে কন্সিস্টেন্সি (মিলে যাওয়া) প্যারাডক্স বলে। একজন সময় পরিভ্রমণকারী যে ঘটনা ঘটেনি তা ঘটাতে পারবেন না, আর যেটি ঘটেছে তা ঘটাতে পারবেন। যা অতীতে ঘটেনি তা ঘটালে পরস্পরবিরোধী ঘটনার জন্ম দিতে পারে। অতীত পরিবর্তন করা সম্ভবপর হলেই কেবল এই প্যারাডক্সটি ঘটানো সম্ভব।
"সময় পরিভ্রমণ সম্ভবপর হলে সময় পরিভ্রমণকারীরা কোথায় বা এখনো আসেনি কেন?" - সময় পরিভ্রমণ সংক্রান্ত ফার্মির প্যারাডক্সটি এভাবে বলা যেতে পারে। এর উত্তরে এরূপ বিভিন্ন উত্তর পাওয়া যায় - "সময় পরিভ্রমণ সম্ভব নয়" বা "ভবিষতের কোন ভ্রমণকারী সংঘাত সৃষ্টি হয় এমন কোন ঘটনা/স্থানে উপস্থিত হতে পারবে না" বা "তারা ছদ্মবেশ ধারণ করে ঘুরে বেড়ায় যাতে কেউ তাদের চিনতে/ সনাক্ত করতে না পারে"বা"সময় পরিভ্রমণ সম্ভব এবং তা একমাএ ভবিষ্যতে যাওয়ার জন্য সম্ভব" ইত্যাদি।
সরকারি টিচার্স ট্রেনিং কলেজ, সিলেট

সিলেট সরকারি টিচার্স ট্রেনিং কলেজ ( Sylhet Govt teacher's Training college ) বাংলাদেশের অন্যতম শিক্ষক প্রশিক্ষণ কলেজ। উপযুক্ত প্রশিক্ষণের মাধ্যমে দক্ষ শিক্ষক তৈরির উদ্দেশ্যকে সামনে রেখে ২০০৫ খ্রীস্টাব্দে সিলেট টিচার্স ট্রেনিং কলেজ প্রতিষ্ঠিত হয়। এটি সিলেটের পূর্ব শাহী ঈদগাহে অবস্থিত।
এখানে প্রশাসনিক ও একাডেমির ভবন একত্রে রয়েছে। এছাড়াও রয়েছে ছাত্রাবাস, অধ্যক্ষের বাসভবন, তত্ত্বাবধায়ক কোয়ার্টার, মিলানায়াতন, শহীদমিনার । কলেজে খেলাধুলার জন্য রয়েছে বেশ বড় একটি মাঠ।এ কলেজে পুরুষ ছাত্রাবাস , ছাত্রীহোস্টেল রয়েছে। পুরুষ ছাত্রাবাস ও মহিলা ছাত্রাবাস চারতলা বিশিষ্ট।
বর্তমানে কলেজে ১ জন অধ্যক্ষ, ১ জন উপাধ্যক্ষ, ১ জন অধ্যাপক, ৪ জন সহযোগী অধ্যাপক, ৮ জন সহকারী অধ্যাপক, ৫জন প্রভাষক (রাজস্ব), ১জন গন্থাগারিক,৭ জন একাডেমিক স্টাফ। কলেজে মোট শিক্ষাথী সংখ্যা প্রায় ৫০০ জন।
কলেজের মূল ভবনের দ্বিতীয় তলায় অবস্থিত লাইব্রেরিতে প্রায় ২১ হাজারের মত বিভিন্ন ধরনের বই সংগৃহীত আছে। এছাড়া বেশকিছু থিসিস পেপার, জার্নাল, পত্র-পত্রিকা সংগৃহীত রয়েছে। লাইব্রেরী সরকারি ছুটির দিন বাদে সকাল ৯ টা থেকে ৪ টা পর্যন্ত খোলা থাকে। এ প্রতিষ্ঠান ছাড়াও বিভিন্ন প্রতিষ্ঠানের সংশ্লিষ্ট ব্যক্তিবর্গ এ লাইব্রেরি থেকে বিভিন্ন সেবা পেয়ে থাকে।
এখানে শিক্ষা ও গবেষণার ওপর ৪ বছর (৮ সেমিস্টার) বিএড (অনার্স) ও মাস্টার্স ডিগ্রি প্রদান করা হয়।
প্রতি বছর এপ্রিল-মে মাসে ভর্তিচ্ছুকদের কাছ থেকে আবেদনপত্র আহবান করা হয়। ভর্তির নির্দিষ্ট নিয়মাবলীর রয়েছে। বিএড ও এমএড কোর্সের মেয়াদকাল ১০ মাস করে। মোট আসনের বিএড আবেদনপত্র বাছাইয়ের পর সরাসরি ভর্তি করা হয়। জুন মাসের মধ্যে ভর্তি প্রক্রিয়া সম্পন্ন করে জুলাই মাস থেকে বিএড ও এমএড কার্যক্রম শুরু হয়।
বি.এড (অর্নাস) ও এখানে ভর্তি হয়। সময় ৪ বছর (৮ সেমিস্টার)।আসন ১২০ টি। অনলাইনে আবেদন এরপরে SSC & HSC এর ফলাফল এর ভিত্তিতে ভর্তি প্রক্রিয়া সম্পন্ন করে জানুয়ারি /ফেব্রুয়ারি মাসে ক্লাস শুরু হয়।
আজিজনগর ইউনিয়ন

আজিজনগর বাংলাদেশের বান্দরবান জেলার অন্তর্গত লামা উপজেলার একটি ইউনিয়ন।
আজিজনগর ইউনিয়নের আয়তন ২৩,৬৮০ একর (৯৫.৮৩ বর্গ কিলোমিটার)।
২০২২ সালের পরিসংখ্যান অনুযায়ী ইউনিয়নের জনসংখ্যা ১২,৭০৯ জন। এর মধ্যে ১১,৪৩৮জন মুসলিম, ৬৬৫জন বৌদ্ধ, ৩৭১জন খ্রিস্টান, ২২৩জন হিন্দু ও ১২জন অন্যান্য ধর্মের অনুসারী।
লামা উপজেলার উত্তর-পশ্চিমাংশে আজিজনগর ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ৩০ কিলোমিটার। এ ইউনিয়নের পূর্বে সরই ইউনিয়ন ও ফাইতং ইউনিয়ন; দক্ষিণে ফাইতং ইউনিয়ন, কক্সবাজার জেলার চকরিয়া উপজেলার কাকারা ইউনিয়ন ও কৈয়ারবিল ইউনিয়ন; পশ্চিমে কক্সবাজার জেলার চকরিয়া উপজেলার বড়ইতলী ইউনিয়ন ও হারবাং ইউনিয়ন এবং উত্তরে চট্টগ্রাম জেলার লোহাগাড়া উপজেলার চুনতি ইউনিয়ন অবস্থিত।
আজিজনগর ইউনিয়ন লামা উপজেলার আওতাধীন ৪নং ইউনিয়ন পরিষদ। এ ইউনিয়নের প্রশাসনিক কার্যক্রম লামা থানার আওতাধীন। এ ইউনিয়ন জাতীয় সংসদের ৩০০নং নির্বাচনী এলাকা পার্বত্য বান্দরবান এর অংশ। এ ইউনিয়নের গ্রামগুলো হল:
২০১১ সালের আদমশুমারি অনুযায়ী আজিজনগর ইউনিয়নের সাক্ষরতার হার ৪৬.৪%। এ ইউনিয়নে ১টি স্কুল এন্ড কলেজ, ১টি দাখিল মাদ্রাসা ও ৬টি প্রাথমিক বিদ্যালয় রয়েছে।
আজিজনগর ইউনিয়নে যোগাযোগের প্রধান সড়ক হল লামা-হারবাং সড়ক। প্রধান যোগাযোগ মাধ্যম জীপগাড়ি।
আজিজনগর ইউনিয়নের প্রধান হাট-বাজার হল আজিজনগর বাজার।
ডক্টর অব লেটার্স

ডক্টর অব লেটার্স (ডি. লিট., লিট. ডি. নামেও পরিচিত) হল একটি একাডেমিক ডিগ্রি। এটি একটি উচ্চতর ডিগ্রি, যা বিভিন্ন দেশে ডক্টর অব ফিলোসোফির (পিএইচ.ডি.) চেয়েও সম্মানজনক ও ডক্টর অব সাইয়েন্স (এসসি.ডি বা ডি.এসসি.) এর সমতুল্য হিসেবে ধরা হয়। মানবিক কার্যে ও সৃজনশীল শিল্পকলা বা মেধায় মৌলিক অবদানের স্বীকৃতি হিসেবে বিভিন্ন দেশের বিশ্ববিদ্যালয় ও পণ্ডিত সমাজ এই ডিগ্রি প্রদান করে থাকে। অর্পণকারীর দরখাস্ত ব্যতীত এই পুরস্কার প্রদান করা হলে, তা সম্মানসূচক ডিগ্রি হিসেবে প্রদান করা হয়।
যুক্তরাজ্য, অস্ট্রেলিয়া, ভারত ও আয়ারল্যান্ড প্রজাতন্ত্রে ডি.লিট. একটি উচ্চতর ডক্টরেট, এবং তা ডক্টর অব ফিলোসোফি (পিএইচডি) ও ডক্টর অব এডুকেশন (এডি.ডি.) থেকে উচ্চতর। কোন নির্দিষ্ট ক্ষেত্রে বা গবেষণা ও প্রকাশনায় দীর্ঘ রেকর্ডের অবদানের জন্য এই ডিগ্রি প্রদান করা হয়ে থাকে। লিট.ডি. ডিগ্রি সেই সকল প্রার্থীদের প্রদান করা হয়, যাদের প্রকাশিত কাজ ও গবেষণার রেকর্ডে অদ্বিতীয় ও দীর্ঘমেয়াদী প্রভাব লক্ষ্য করা যায়। এই ডিগ্রি প্রদানে বিশ্ববিদ্যালয় পর্ষদ ও বোর্ডের অনুমতি প্রয়োজন ও প্রার্থীদের কোন নির্দিষ্ট ক্ষেত্রে নথিভুক্ত পাণ্ডিত্য দেখাতে হবে।
অক্সফোর্ড বিশ্ববিদ্যালয়ে ১৯০০ সালে স্নাতক শ্রেণীর গবেষণা ডিগ্রি হিসেবে এই ডিগ্রি চালু হয়। এটি ১৮৯৫ সালে ব্যাচেলর অব লেটার্স (বি.লিট.) এবং ব্যাচেলর অব সাইয়েন্স (বি.এসসি.) ডিগ্রি চালুর মাধ্যমে এই ডিগ্রির গোড়াপত্তন হয়। এই সময় পর্যন্ত, অক্সফোর্ড ডক্টরেট স্নাতক শ্রেণীর পাঠদানের দিকে মনোযোগ দেয়, যেমন ডক্টর অব ডিভিনিটি (ডি.ডি.) এবং ডক্টর অব মেডিসিন (ডি.এম.)। এই ডিগ্রিগুলো মূলত প্রতিষ্ঠিত পণ্ডিতদের জন্য বরাদ্দ ছিল। মার্কিনদের গৃহীত জার্মান কৌশল "ফিলোসোফিয়া ডক্টর" (পিএইচডি) ডিগ্রির চাহিদা সৃষ্টি হলে তা তখনই অক্সফোর্ড তাদের একাডেমিক কার্যক্রমে অন্তর্ভুক্ত করে নি, কিন্তু এই চাহিদার ফলে এই ধরনের একটি ডিগ্রি প্রদানের জন্য অক্সফোর্ডকে চাপ দেওয়া হয়। ডি.লিট. ডিগ্রি দেওয়ার পরিবর্তে, অক্সফোর্ড ১৯১৫ সালে তাদের নিজস্ব ডক্টর অব ফিলোসোফি (ডি.ফিল.) ডিগ্রি চালু করে, এবং ইচ্ছাকৃতভাবেই শিরোনাম ও এর সংক্ষেপে লাতিন থেকে ভিন্ন ইংরেজি শব্দের ব্যবহার করে। ১৯০০ সালে যখন অক্সফোর্ড ডি.লিট. ডিগ্রি প্রদান শুরু করে তখন তা বি.লিট. ডিগ্রিতে ৩৪টি টার্মে বা ৩৯টি টার্মে (১৩ একাডেমিক বছরে) ভালো ফলাফল করা কৃতীদের অক্সফোর্ড মাস্টার অব আর্টস ডিগ্রির অংশ হিসেবে এই ডিগ্রি দেওয়া হত।
মার্কিন যুক্তরাষ্ট্রে এটি একটি সম্মানসূচক ডিগ্রি, যা মানবীয় বা সামাজিক কাজে অবদানের জন্য প্রদান করা হয়ে থাকে। ড্রিউ বিশ্ববিদ্যালয়ে ডি.লিট. প্রোগ্রামে এই ডিগ্রি প্রদানের জন্য মনোনীত ব্যক্তিকে স্নাতকে ৩৬ ক্রেডিট আওয়ারসহ স্নাতকোত্তর এবং সফলতার সাথে প্রস্তুতকৃত ও উত্তীর্ণ নয় ক্রেডিটের ডক্টরাল সন্দর্ভ (মোট ৪৫ ঘন্টার) থাকতে হবে।
ফ্রান্সে বিশেষত্বের জন্য এই ডক্টরেট ডিগ্রি প্রদান করা হয়, কিন্তু এর কোন দাপ্তরিক তালিকা নেই। সাহিত্যে ডক্টরেট প্রার্থীদের "দক্তরাত অ লেতার্স" (সংক্ষেপে দর অ ল) প্রদান করা হয়। ১৯৫০ এর দশকের পূর্বে বর্তমানে বিলুপ্ত "দক্তরেত দেতাত" ডিগ্রিকে দক্তরাত অ লেতার্স নামে ডাকা হত (ফ্রান্সে "লেতার্স" হল "মানবিকতা" শব্দের সমকক্ষ)।